Document ID: 32014R0868

REGOLAMENT TAL-KUMMISSJONI (UE) Nru 868/2014
tat-8 ta' Awwissu 2014
li jemenda l-annessi tar-Regolament (KE) Nru 1059/2003 tal-Parlament Ewropew u tal-Kunsill dwar l-istabbiliment ta' klassifikazzjoni komuni ta' unitajiet territorjali għall-istatistika (NUTS)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1059/2003 tal-Parlament Ewropew u tal-Kunsill tas-26 ta' Mejju 2003 dwar l-istabbiliment ta' klassifikazzjoni komuni ta' unitajiet territorjali għall-istatistika (NUTS) (1), u partikolarment l-Artikolu 3(4), 4(1) u 5(4) tiegħu,
Billi:
(1)
Ir-Regolament (KE) Nru 1059/2003 jistabbilixxi klassifikazzjoni komuni ta' unitajiet territorjali sabiex ikun jista' jsir il-ġbir, il-kumpilazzjoni u t-tixrid ta' statistika reġjonali armonizzata fl-Unjoni.
(2)
L-Annessi tar-Regolament (KE) Nru 1059/2003 jelenkaw l-unitajiet territorjali li għandhom jintużaw għall-istatistika.
(3)
F'konformità mal-Artikolu 5(4) tar-Regolament (KE) Nru 1059/2003, jistgħu jiġu adottati emendi għall-klassifikazzjoni NUTS, fil-każ ta' organizzazzjoni mill-ġdid sostanzjali tal-istruttura amministrattiva relevanti ta' Stat Membru, f'intervalli ta' anqas minn tliet snin.
(4)
Il-klassifikazzjoni NUTS ġiet emendata l-aħħar permezz tar-Regolament tal-Kummissjoni (UE) Nru 1319/2013 (2).
(5)
Skont it-tagħrif mogħti lill-Kummissjoni, it-tqassim territorjali amministrattiv tal-Portugall ġie organizzat mill-ġdid b'mod sostanzjali.
(6)
Għaldaqstant, ir-Regolament (KE) Nru 1059/2003 għandu jiġi emendat.
(7)
Il-miżuri stipulati f'dan ir-Regolament huma skont l-opinjoni tal-Kumitat tas-Sistema tal-Istatistika Ewropea,
ADOTTAT DAN IR-REGOLAMENT:
Artikolu 1
L-Annessi tar-Regolament (KE) Nru 1059/2003 jinbidlu bit-test tal-Anness ta' dan ir-Regolament.
Artikolu 2
Dan ir-Regolament għandu japplika, f'dak li għandu x'jaqsam mat-trażmissjoni tad-dejta lill-Kummissjoni (Eurostat), mill-1 ta' Jannar 2016.
Artikolu 3
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-8 ta' Awwissu 2014.

Labels: 10
12
19